Ernstige misdade neem af in afsonderingstydperk, sê Cele | Maroela Media
Bheki Cele, minister van polisie, het die afname in ernstige en geweldsmisdaad verwelkom en dit onder meer toegeskryf aan die drankverbod tydens die tydperk van afsondering.
'n Ontleding van misdade wat in die eerste week van die afsonderingstydperk aangemeld is en 'n vergelyking daarmee met dieselfde tydperk in 2019, het volgens Cele aan die lig gebring dat moordsake van 326 tot 94 en verkragtingsake van 699 tot 101 afgeneem het.
Volgens Cele het sake van aanranding met die doel om ernstig te beseer van 2 637 tot 456 afgeneem, triomisdade (voertuigkapings, rooftogte by woonhuise en sakeondernemings) van 8 853 tot 2 098.
Die aantal klagtes wat ontvang word rakende geslagsgeweld is volgens Cele steeds baie hoog met meer as 2 000 gevalle sedert die begin van die tydperk van afsondering. Altesaam 148 verdagtes is aangekla in dié verband.
Cele het die vermindering in die aantal klagtes teen polisiebeamptes tydens die afsonderingstydperk verwelkom.
"Dit wys dat mense nou die afsonderingstydperk begin verstaan en aan die regulasies voldoen, asook dat mense hul samewerking aan wetstoepassingsbeamptes gee."
Die afgelope week is gekenmerk deur lang toue by kruidenierswinkels en betaalpunte vir maatskaplike toelae. Cele voorsien dat daar in die komende week 'n verbeterde nakoming van die regulasies sal wees, veral met betrekking tot mense se beweging en verkeer op die paaie.
Volgens Cele sal die polisie, weermag, metropolisie en ander wetstoepassingsagentskappe steeds op 'n hoë gereedheidsgrondslag bly ten einde maksimale nakoming van die regulasies te verseker.
Bheki Cele SAPD
Dit is die eerste positiewe van die afsonderingstydperk mnr Bheki Cele, die tweede positiewe is die mense is gesonder want hulle mag nie rook of drink nie, die negatiewe is, die ekonomie is vodde, die rand is vodde, die werkloosheid gaan die hoogte in skiet, baie besighede sal ten gronde gaan en erger dinge kom.
Is dit nie dalk te vroeg vir die mening nie meneer minister? Wag tot die nasie se geld op is. En dit is binnekort. Ek dink jy gaan nog lang trane huil!
Baie Goeie Observasie, ek is net nie so seker dat die verlaging enigiets te doen het met rook of drank nie. Almal moet bd huis bly, so die gemeenskap is makliker om te beheer. Ek is ook nie so seker ek stem saam met die observasie van gesonder nie. Mense gaan in opstand kom hieroor as ek dinge so kyk oor hulle nie die goed in die hande kan kry nie. Elke persoon in die gemeenskap het die reg om homself te wees, behalwe as hy rook. Dan is hy of sy 'n uitvaagsel en behoort deur die gemeenskap sleg… Lees meer »
Mnr Bheki Cele, ek het vergeet om by te voeg, en ek sê weer, dis goed dat misdaad so afgeneem het, maar dis om die verkeerde rede. Nou dat die ekonomie ten gronde is, en ek besef die ekonomie is nie jou portefeulje nie, het jy al gedagte aan die miljoene dagloners in hierdie tyd gegee, ook daaraan gedink wat lê vir hulle voor?
Waar gaan hulle kos vandaan kry om te oorleef?
En dan Bheki Cele, jy wat nou so bors uitstoot, ek sien in die media Dawie Roodt is van mening dat Apokalipties toestande gaan in die land aan die orde van die dag wees as inperking verleng word. As Suid-Afrika se grendeltyd met nog twee of drie maande verleng word, gaan mense honger ly, gaan maatskaplike en politieke spanning losbars en gaan mense winkelsentrums stroop.